आसामाव बिधान सभानि बिसायख’थि खुंनायनि साना जेसे खाथि जासिनदों एसेनो राजखान्थि दोलोफोरनि सिङारि फोसावनाया बारानिफ्राय बारा जानो हमदों। रावबो दैदेनगिरि-मावथिफोरा दलद जिरायनानै थानायनि सम गैया। बिसोरनि मोनसेल’ थांखियानो जाबाय जेरैखि जाया गावसोरनि दोलोयाव रायजोफोरखौ गोसो बोनाय आरो जेरैखि जाया गावसोर फसंनाय बिजाथिखौ देरहानानै बियाबखौ आवग्रिनानै लानाय। दा गासैबो राजखान्थि दोलोफोरनि दैदेनगिरि-मावथिफोरा फोरमायलायनो हायै बिसायख’थिनि फोसावदिंनायनि बादायलायनाय। बयनिबो राजखान्थि दोलोनि नोजोरानो भटारफोरखौ गावसोरनि दोलोथिं गोसो बोनाय। बे बिधान सभा बिसायख’थियाव बिजाथि महरै भट गेलेनो गावबा गावनि दोलोनि गोजौ दैदेनगिरिनि खाथियाव आरजलाइ गथायदों। बि आरजलाइ गथायनानि फिथाय महरै खायसे राजखान्थि दोलोफोरा माखासे बियाबनि थाखाय बिजाथिखौ फोसावबाय। बे फोसावनायाव सोरबा रंजानानै बिसायख’थियाव देरहानो थाखाय बायदि मावथांखि सुजुदोंब्लाबो खायसे सुबुङा गावनि दोलोनिफ्राय बिजाथि मोनैनि बोराबनानै गुबुन राजखान्थि दोलोयाव बास्लायनाय जागासिनोबो दं। दा बेखौ बुंनांगोन दि आसामाव दोलो बास्लायनाया मुखुब जाफुदों। बिदिनो साननैसो सिगांनिफ्राय आसामाव दोलोयारि बिजाथि मोनै आयदाखौ मिरु खालामनानै सोमजिनाय नांज्लायख्रेबनाय आरो बोराबनायनि थाखाय माखासे दैदेनगिरिफोरा हरखाबनो मोनसे दोलोनिफ्राय गुबुन मोनसे दोलोयाव हाबहैनायाव सरासनस्रा सुबुंफोरखौ एसे सानखां होदों। बुंनो थाङोब्ला रायजोयाव दा दोलो बास्लायनायनि बार बारदों। बिसायख’थियाव भट गेलेनो गोबां दोलोफोरा फोसावनाय दोलोयारि फारिलायाव जायगा मोनै बिजाथिनि थाखाय नेम-खान्थिफोरा जेबो नङा। बिसोरहा गावारिल’ मुलाम्फा जानांगौ, बे बिथिंखौल’ नोजोर होनाय बादि नुनो मोन्दों। बिसोर बादि सुबुंफोरा गावारिल’ रैखाथि मोननो गासैबो आयदाफोरखौ ज्राब गारनो हादों । गासैबोफ्राम दोलोयावनो बिदि जाथायफोरा जानो हमदों। बिदि थासारिया बिजेपि आरो कंग्रेस राजखान्थि दोलोयावल’ जादों बिदि नङा, बे थासारिया गासैबो राजखान्थि दोलोफोरावनो सोमजिदों। सिपिआइनि बादै गासैबो राजखान्थि दोलोयावनो दासान्दै बिजाथि मिरु दावराव दावसि जादों। सोरबा दैदेनगिरिया सानै/ सानथाम सानावनो मोनसे राजखान्थि दोलोनिफ्राय गुबुन मोनसे राजखान्थि दोलोयाव बास्लाय लांदों। सोरबा बिपिएफनिफ्राय इउपिपिएलआव, सोरबा एजिपिनिफ्राय बिपिएफआव हाबहैदों । सोरबा गावनि दोलोनिफ्राय बिजाथि महरै मोनैनि मोखां सायर’ जानानै माबेबा मोनसे राजखान्थि दोलोयाव हाबहैदों। बे बेलायाव दोलोनि नेम-खान्थि एबा दिन्थि नेरसोननि सोंनायानो बिसोरनि गोसोयाव जाखाङा। नाथाय बिदि दैदेनगिरिनि नोजोर आरो थांखिनि सायाव सरासनस्रा सुबुंफोरा जोबोर आख’ फाख’याव गोग्लैदों। राजखान्थियाव थानानै धोन-सम्फथि खालामनाय सुबुंफोरनि सायाव मेगननि नोजोरा गोग्लैयोखायनो दासान्दै बिसायख’थियाव बिदि दैदेनगिरिआ राजखान्थियाव मोजां खामानि मावनायनि सायाव सन्देह जादों। जिखियानो जाया मानो माबेबा दोलोयाव थानानै दोलोयारि बिजाथि मोनैनि दोलो बारस्लायनायाव दोलोनि मावथिफोराबो बिजों उन उन थांफानायाव मा बानबुंथि दं ? दोलोयारि बिजाथि मोनाब्लानो दोलोआ गाज्रि नङा। नाथाय दोलो बास्लायाबालानो दोलोनि सिङावनो थानानै दोलोनि खामानि मावनो ओंखारग्रा सुबुंखौसो थार राजखान्थिगिरि बुंनो हायो खोमा ? मानोना दोलोनि बिजाथि मोनाब्लाबो दोलोनि खामानि मावनानै ओनसोलनि एबा बियाबनि रायजोफोरनि थाखाय खामानि मावनो गोबां लामा दं ।